
MEMORANDUM TA’ SPJEGAZZJONI

1.
KUNTEST TAL-PROPOSTA

1.1. L-istorja wara l-proposta

Fl-Unjoni Ewropea (UE), il-protezzjoni tal-privattivi tista' tinkiseb jew permezz tal-uffiċċji nazzjonali tal-privattivi tal-Istati Membri, li jagħtu privattivi nazzjonali, jew permezz tal-Uffiċċju Ewropew tal-Privattivi (UEP) fil-qafas tal-Konvenzjoni Ewropea tal-Privattivi (KEP)
. Madankollu, ladarba tingħata privattiva Ewropea mill-UEP, din għandha tiġi vvalidata f'kull Stat Membru fejn tintalab il-protezzjoni. Biex privattiva Ewropea tkun ivvalidata f’territorju ta’ Stat Membru, il-liġi nazzjonali tista', fost l-oħrajn, titlob li l-proprjetarju tal-privattiva jissottometti traduzzjoni tal-privattiva Ewropea fil-lingwa uffiċjali ta’ dak l-Istat Membru
. Għaldaqstant, is-sistema attwali tal-privattivi fl-UE, b’mod partikolari f’termini ta’ rekwiżiti ta’ traduzzjoni, tinvolvi spejjeż kbar ħafna u kumplessità. L-ispiża kumplessiva tal-validazzjoni ta’ privattiva Ewropea medja tlaħħaq EUR 12 500 jekk tiġi vvalidata biss fi 13-il Stat Membru u aktar minn EUR 32 000 jekk tiġi vvalidata fl-UE kollha. Huwa stmat li l-ispejjeż reali tal-validazzjoni huma madwar EUR 193 miljun fis-sena fl-UE.

Kemm l-Istrateġija Ewropa 2020
 kif ukoll l-Att tas-Suq Uniku
 jidentifikaw il-ħolqien ta’ ekonomija bbażata fuq l-għarfien u l-innovazzjoni bħala prijorità. Iż-żewġ inizjattivi jimmiraw li jtejbu l-kundizzjonijiet qafas għan-negozji biex jinnovaw bil-ħolqien ta’ protezzjoni ta’ privattiva unitarja fl-Istati Membri tal-UE flimkien ma’ sistema Ewropea unifikata għal-litigazzjoni dwar il-privattivi. 

Minkejja r-rikonoxximent wiesa' tal-iżvantaġġ kompetittiv li jaffaċċa n-negozju Ewropew fin-nuqqas ta’ protezzjoni ta' privattiva unitarja, l-Unjoni ma kinitx kapaċi tistabbilixxi protezzjoni ta' privattiva unitarja. Il-Kummissjoni oriġinarjament ipproponiet Regolament tal-Kunsill dwar il-privattiva Komunitarja f'Awwissu 2000
. Fl-2002, il-Parlament Ewropew adotta Riżoluzzjoni Leġiżlattiva
. Fl-2003, il-Kunsill adotta approċċ politiku komuni
, imma ma setax jintlaħaq qbil finali. Id-diskussjonijiet dwar il-proposta infetħu mill-ġdid fil-Kunsill wara l-adozzjoni mill-Kummissjoni tal-Komunikazzjoni “Insaħħu s-sistema tal-privattivi fl-Ewropa” f’April tal-2007
. Il-Komunikazzjoni kkonfermat l-impenn favur il-ħolqien ta’ privattiva Komunitarja unika. 

It-Trattat ta’ Liżbona introduċa bażi legali aktar speċifika għall-ħolqien ta’ drittijiet ta’ proprjetà intellettwali Ewropej. Skont l-Artikolu 118(1) tat-Trattat dwar il-Funzjonament tal-Unjoni Ewropea (TFUE), il-miżuri għall-ħolqien tad-drittijiet ta’ proprjetà intellettwali Ewropej għandhom jiġu stabbiliti mill-Parlament Ewropew u l-Kunsill skont il-proċedura leġiżlattiva ordinarja. L-Artikolu 118(2) tat-TFUE, madankollu, jistabbilixxi bażi legali speċifika għall-arranġamenti lingwistiċi għad-drittijiet ta’ proprjetà intellettwali Ewropej, li jiġu stabbiliti skont il-proċedura leġiżlattiva speċjali mill-Kunsill billi jaġixxi b'unanimità wara li jikkonsulta lill-Parlament Ewropew. Għalhekk, l-arranġamenti tat-traduzzjoni għal kwalunkwe sistema ta' privattiva unitarja fl-UE jridu jkunu stabbiliti b'regolament separat.

F’Diċembru tal-2009, il-Kunsill adotta konklużjonijiet dwar “Sistema ta’ privattivi mtejba għall-Ewropa”
 u approċċ ġenerali dwar il-proposta għal Regolament dwar il-privattiva tal-UE
. L-arranġamenti tat-traduzzjoni, madankollu, ma kinux koperti minħabba l-bidla msemmija hawn fuq fil-bażi legali.

Fit-30 ta’ Ġunju 2010, il-Kummissjoni adottat proposta għal Regolament tal-Kunsill dwar l-arranġamenti għat-traduzzjoni għall-privattivi tal-UE
. Il-proposta kienet akkumpanjata minn rapport tal-Valutazzjoni tal-Impatt
 li janalizza l-alternattivi varji tal-arranġamenti possibbli tat-traduzzjoni. Irrispettivament mill-isforzi sinifikanti tal-Presidenza tal-Kunsill, ġie rreġistrat li fil-laqgħa tal-Kunsill Kompetittività tal-10 ta’ Novembru 2010 ma seta' jintlaħaq l-ebda qbil unanimu dwar l-arranġamenti għat-traduzzjoni
. Kien ikkonfermat fil-laqgħa tal-Kunsill Kompetittività tal-10 ta’ Diċembru 2010
 li kienu jeżistu diffikultajiet li ma jistgħux jingħelbu, u li jagħmlu t-teħid ta’ deċiżjoni li teħtieġ l-unanimità impossibbli kemm issa kif ukoll fil-futur prevedibbli. Minn dan joħroġ li l-għanijiet tar-Regolamenti proposti sabiex tiġi stabbilita protezzjoni ta’ privattiva unitarja fl-Unjoni Ewropea kollha ma jistgħux jintlaħqu fi żmien raġonevoli bl-applikazzjoni tad-dispożizzjonijiet relevanti tat-Trattati. 

Abbażi tat-talba ta’ tnax-il Stat Membru (id-Danimarka, l-Estonja, il-Finlandja, Franza, il-Ġermanja, il-Litwanja, il-Lussemburgu, il-Pajjiżi l-Baxxi, il-Polonja, is-Slovenja, l-Isvezja u r-Renju Unit) il-Kummissjoni ssottomettiet proposta
 lill-Kunsill biex jawtorizza kooperazzjoni msaħħa fil-qasam tal-protezzjoni ta’ privattiva unitarja. Fit-talbiet tagħhom l-Istati Membri speċifikaw li l-proposta leġiżlattiva tal-Kummissjoni fl-ambitu ta' kooperazzjoni msaħħa għandha tkun ibbażata fuq in-negozjati riċenti fil-Kunsill. Wara l-adozzjoni tal-proposta, il-Belġju, l-Awstrija, l-Irlanda, il-Portugall, Malta, il-Bulgarija, ir-Rumanija, ir-Repubblika Ċeka, is-Slovakkja, l-Ungerija, il-Latvja, il-Greċja u Ċipru wkoll talbu li jingħaqdu fil-kooperazzjoni. Il-proposta għad-deċiżjoni ta' awtorizzazzjoni ġiet adottata mill-Kunsill, wara li nkiseb il-kunsens tal-Parlament Ewropew, fl-10 ta’ Marzu 2011. Dan ir-regolament jimplimenta l-kooperazzjoni msaħħa fil-qasam tal-ħolqien ta’ protezzjoni ta’ privattiva unitarja kif awtorizzata permezz tad-Deċiżjoni tal-Kunsill 2011/167/UE
.

1.2. L-approċċ legali

B'paragun mal-proposta tal-Kummissjoni tas-sena 2000, din il-proposta tibni fuq is-sistema eżistenti ta’ privattivi Ewropej billi tipprovdi l-effett unitarju għall-privattivi Ewropej mogħtija fit-territorji tal-Istati Membri parteċipanti. Il-protezzjoni ta’ privattiva unitarja se tkun fakultattiva u tikkoeżisti mal-privattivi nazzjonali u Ewropej. Il-proprjetarji ta’ privattivi Ewropej maħruġa mill-Uffiċċju Ewropew tal-Privattivi, jistgħu jissottomettu talba lill-UEP fi żmien xahar wara l-pubblikazzjoni tar-referenza tal-għotja tal-privattiva Ewropea, fejn jitolbu għar-reġistrazzjoni tal-effett unitarju. Ladarba ssir ir-reġistrazzjoni, l-effett unitarju jkun jipprovdi protezzjoni uniformi u jkollu l-istess effett fit-territorji kollha tal-Istati Membri parteċipanti. Il-privattivi Ewropej b'effett unitarju jistgħu jingħataw, jiġu ttrasferiti, rrevokati jew jiskadu biss fir-rigward ta’ dawk it-territorji fit-totalità tagħhom. L-Istati Membri parteċipanti għandhom jiddelegaw il-kompitu tal-amministrazzjoni tal-privattivi Ewropej b'effett unitarju lill-UEP.

2.
KONSULTAZZJONIJIET MAL-PARTIJIET INTERESSATI

F’Jannar 2006, il-Kummissjoni varat konsultazzjoni wiesgħa dwar il-politika futura tal-privattivi fl-Ewropa
. Daħlu aktar minn 2500 tweġiba minn diversi partijiet interessati, inklużi negozji fis-setturi kollha tal-ekonomija, assoċjazzjonijiet tal-impriżi, assoċjazzjonijiet tal-SMEs, prattikanti tal-privattivi, awtoritajiet pubbliċi u akkademiċi. Dawk illi wieġbu talbu għal sistema tal-privattiva Ewropea li tipprovdi inċentivi għall-innovazzjoni, tiżgura t-tixrid ta’ għarfien xjentifiku, tiffaċilita t-trasferiment tat-teknoloġija, hija disponibbli għall-parteċipanti fis-suq kollha u hija legalment ċerta. It-tweġibiet urew biċ-ċar id-diżappunt tal-partijiet interessati bin-nuqqas ta' progress fil-proġett tal-privattiva Komunitarja. B’mod partikolari, kważi dawk kollha li wieġbu (l-utenti tas-sistema tal-privattivi) irrifjutaw l-arranġamenti għat-traduzzjoni inklużi fl-approċċ politiku komuni tal-Kunsill tal-2003 li stabbilixxa li d-detentur tal-privattiva jkollu jipprovdi traduzzjoni tat-talbiet (li għandha effett legali) fil-lingwi uffiċjali kollha tal-Komunità. 

Il-partijiet interessati esprimew appoġġ ġenerali għal privattiva Komunitarja "unitarja, affordabbli u kompetittiva". Dan il-messaġġ ġie rripetut fi smigħ pubbliku li nżamm fit-12 ta’ Lulju 2006, fejn varjetà kbira ta’ partijiet interessati ddikjaraw l-appoġġ tagħhom għall-ħolqien ta’ privattiva verament unitarja ta’ kwalità għolja. Madankollu, enfasizzaw li l-kompromessi politiċi m’għandhomx inaqqsu mill-utilità tal-proġett. B’mod partikolari, ir-rappreżentanti ta’ intrapriżi żgħar u ta’ daqs medju (SMEs) enfasizzaw l-importanza ta' spejjeż moderati tal-privattivi.

Il-kwistjoni ta' protezzjoni tal-privattiva unitarja ġiet indirizzata wkoll b'mod estensiv fil-konsultazzjoni dwar l-Att dwar in-Negozji ż-Żgħar għall-Ewropa, li kkonsista minn firxa ta' inizjattivi mmirati sabiex jgħinu lill-SMEs Ewropej
. In-negozji żgħar u ta' daqs medju identifikaw il-livell għoli ta’ tariffi għall-privattivi u l-kumplessità legali tas-sistema tal-privattivi bħala ostakli ewlenin
. Fis-sottomissjonijiet tagħhom għall-konsultazzjoni, in-negozji b’mod ġenerali u r-rappreżentanti tal-SMEs b’mod partikolari talbu għal tnaqqis sinifikanti fl-ispejjeż tal-privattivi għal privattiva unitarja futura
.

Dokumenti riċenti ta’ pożizzjoni minn diversi partijiet interessati jirreferu għall-protezzjoni tal-privattiva unitarja. Assoċjazzjonijiet Ewropej ta' negozju, bħall-BusinessEurope
, UEAPME
 u Eurochambres
 jikkonfermaw li n-negozji, kemm kbar kif ukoll żgħar, iridu protezzjoni tal-privattiva simplifikata, kosteffikaċi u aċċessibbli. Tqajmu kwistjonijiet identiċi
 minn organizzazzjonijiet nazzjonali ta’ negozju f’ħafna Stati Membri u madwar is-setturi tal-industrija. Il-partijiet interessati enfasizzaw li kwalunkwe soluzzjoni għall-protezzjoni tal-privattiva unitarja għandha tibni fuq il-mekkaniżmi eżistenti għall-għoti ta’ privattivi fl-Ewropa u ma jeħtieġu l-ebda reviżjoni tal-Konvenzjoni Ewropea dwar il-Privattivi.

3.
VALUTAZZJONI TAL-IMPATT

Din il-proposta hija akkompanjata minn valutazzjoni tal-impatt li tidentifika l-problemi ewlenin fis-sistema attwali Ewropea dwar il-privattivi: (i) spejjeż għoljin relatati mat-traduzzjoni u l-pubblikazzjoni ta' privattivi Ewropej, (ii) differenzi fiż-żamma ta’ privattivi fl-Istati Membri (it-tariffi annwali ta’ tiġdid iridu jitħallsu kull sena f’kull pajjiż fejn tiġi vvalidata l-privattiva); u (iii) kumplessità amminstrattiva tar-reġistrazzjoni ta’ trasferimenti, liċenzji u drittijiet oħra relatati mal-privattivi. Bħala konsegwenza, l-aċċess għall-protezzjoni komprensiva tal-privattiva fl-Ewropa tant jiswa flus u tant huwa kumpless li din il-protezzjoni mhijiex aċċessibbli għal ħafna inventuri u kumpaniji.

Il-valutazzjoni tal-impatt tanalizza l-impatti tal-alternattivi li ġejjin: 

Alternattiva 1 (Xenarju bażiku) – il-Kummissjoni ma tieħu l-ebda azzjoni, 

Alternattiva 2 - il-Kummissjoni tkompli taħdem mal-istituzzjonijiet l-oħra lejn privattiva tal-UE li tkopri 27 Stat Membru, 

Alternattiva 3 – il-Kummissjoni tippreżenta proposti għal regolamenti li jimplimentaw kooperazzjoni msaħħa:

Subalternattiva 3.1 - il-Kummissjoni tipproponi arranġamenti għat-traduzzjoni applikabbli fil-qasam tal-protezzjoni tal-privattiva unitarja li jikkorrispondu għall-proposta tagħha tat-30 ta’ Ġunju 2010, jew

Subalternattiva 3.2 – il-Kummissjoni tipproponi arranġamenti għat-traduzzjoni applikabbli fil-qasam tal-protezzjoni tal-privattiva unitarja bbażati fuq il-proposta tagħha tat-30 ta’ Ġunju 2010 u li jinkorporaw elementi ta’ proposta ta’ kompromess diskussi mill-Kunsill.

L-analiżi imwettqa fil-valutazzjoni tal-impatt uriet li l-alternattiva 3 mas-subalternattiva 3.2 hija l-alternattiva ppreferuta.

Dawn il-problemi jistgħu jiġu indirizzati biss fuq il-livell tal-UE, peress li mingħajr strument legali tal-UE l-Istati Membri ma jkollhomx biżżejjed kapaċità biex jistabbilixxu l-effetti legali mehmuża mal-privattivi li huma uniformi f’diversi Stati Membri

4.
ELEMENTI LEGALI TAL-PROPOSTA

Id-Deċiżjoni tal-Kunsill Nru 2011/167/UE awtorizzat lill-Istati Membri elenkati fl-Artikolu 1 tagħha sabiex jistabbilixxu kooperazzjoni msaħħa fil-qasam tal-ħolqien ta’ protezzjoni tal-privattiva unitarja. 

L-Artikolu 118(2) tat-TFUE jipprovdi għal bażi legali speċifika sabiex jiġu stabbiliti arranġamenti lingwistiċi applikabbli għad-drittijiet Ewropej ta’ proprjetà intellettwali li jipprovdu protezzjoni uniformi madwar l-Unjoni permezz ta’ regolamenti adottati minn proċedura leġiżlattiva speċjali fejn il-Kunsill jaġixxi b’mod unanimu wara konsultazzjoni mal-Parlament Ewropew.

5.
IMPLIKAZZJONI TAL-BAĠITS

Din il-proposta m’għandha l-ebda impatt fuq il-baġit tal-Unjoni. 

6.
DESKRIZZJONI DETTALJATA

Artikolu 1 – Is-suġġett

Dan l-Artikolu jiddefinixxi s-suġġett ta' dan ir-Regolament.

Artikolu 2 - Id-definizzjonijiet

Dan l-Artikolu jipprovdi għal definizzjonijiet tat-termini ewlenin użati f’dan ir-Regolament.

Artikolu 3 – L-arranġamenti għat-traduzzjoni għall-privattiva Ewropea b’effett unitarju

Dan l-Artikolu jipprovdi li fejn l-ispeċifikazzjoni ta’ privattiva Ewropea b’effett unitarju tkun ġiet ippubblikata skont l-Artikolu 14(6) tal-KEP, ma jkunx hemm bżonn ta’ aktar traduzzjonijiet. L-Artikolu 14(6) tal-KEP jipprovdi li l-ispeċifikazzjoni ta’ privattiva Ewropea tiġi ppubblikata fil-lingwa tal-proċeduri quddiem l-UEP u tinkludi traduzzjoni tat-talbiet f’żewġ lingwi uffiċjali oħra tal-UEP. Aktar traduzzjonijiet jintalbu biss f’każ ta’ tilwima skont l-Artikolu 4 u matul perjodu tranżitorju skont l-Artikolu 6. Talba għal effett unitarju għandha tiġi ppreżentata fil-lingwa tal-proċeduri.

Artikolu 4 – It-traduzzjoni fil-każ ta’ tilwima

Dan l-Artikolu jeħtieġ li fil-każ ta' tilwima li tikkonċerna privattiva Ewropea b’effett unitarju, il-proprjetarju tal-privattiva jipprovdi traduzzjoni sħiħa tal-privattiva f’lingwa uffiċjali tal-Istat Membru parteċipanti fejn ikun seħħ l-allegat ksur jew fejn tkun domiċiljata l-persuna li allegatament tkun wettqet il-ksur. Ikun meħtieġ ukoll li l-proprjetarju tal-privattiva jipprovdi, fuq talba tal-qorti kompetenti fit-territorji tal-Istati Membri parteċipanti għal tilwim li jikkonċerna l-privattiva Ewropea b’effett unitarju, traduzzjoni sħiħa tal-privattiva fil-lingwa tal-proċeduri ta’ dik il-qorti. Dawn it-traduzzjonijiet għandhom jiġu pprovduti bi spejjeż tal-proprjetarju tal-privattiva. Fil-każ ta’ tilwima li tikkonċerna talba għal ħsarat, il-qorti li tkun qed tisma’ t-tilwima għandha tqis li, qabel ma ġiet ipprovduta bi traduzzjoni fil-lingwa tagħha stess, il-persuna li allegatament tkun wettqet il-ksur setgħet aġixxiet in buona fede u setgħet ma kinitx taf jew ma kellhiex raġunijiet raġonevoli sabiex tkun taf li qed tikser il-privattiva.

Artikolu 5 – L-amministrazzjoni ta’ skema għal kumpens

Dan l-Artikolu jipprovdi li l-amministrazzjoni ta’ skema għal kumpens għal applikanti li qed jippreżentaw applikazzjonijiet għal privattiva f’waħda mil-lingwi uffiċjali tal-Unjoni li mhijiex lingwa uffiċjali tal-Uffiċċju Ewropew tal-Privattivi tiġi fdata mill-Istati Membri parteċipanti lill-Uffiċċju Ewropew tal-Privattivi, skont l-Artikolu 12 tar-Regolament xx/xx [dispożizzjonijiet sostantivi].

Artikolu 6 – Il-miżuri tranżitorji

Dan l-Artikolu jipprovdi sabiex jiġu applikati miżuri tranżitorji matul ċertu perjodu, qabel ma ssir disponibbli sistema ta’ traduzzjonijiet awtomatiċi ta’ kwalità għolja fil-lingwi uffiċjali kollha tal-Unjoni.
Għalhekk, matul perjodu tranżitorju, talba għal effett unitarju kif imsemmi fl-Artikolu 12 tar-Regolament xx/xx li jimplimenta l-kooperazzjoni msaħħa fil-qasam tal-ħolqien ta’ protezzjoni tal-privattiva unitarja għandha tiġi akkompanjata minn dan li ġej: (i) traduzzjoni sħiħa tal-ispeċifikazzjoni ta’ din il-privattiva bl-Ingliż fejn il-lingwa tal-proċeduri quddiem l-UEP skont l-Artikolu 14(3) hija l-Franċiż jew il-Ġermaniż; jew (ii) traduzzjoni sħiħa tal-ispeċifikazzjoni ta’ din il-privattiva fi kwalunkwe lingwa uffiċjali tal-Istati Membri parteċipanti li hija lingwa uffiċjali tal-Unjoni fejn il-lingwa tal-proċeduri quddiem l-UEP hija l-Ingliż.

Dawn it-traduzzjonijiet meħtieġa matul il-perjodu tranżitorju għandhom jiġu ppubblikati mill-Uffiċċju Ewropew tal-Privattivi mill-aktar fis possibbli wara d-data li fiha tiġi ppreżentata talba għal effett unitarju kif imsemmi fl-Artikolu 12 tar-Regolament xx/xx [dispożizzjonijiet sostantivi]. Barra minn hekk, huwa speċifikat li t-testi ta’ dawn it-traduzzjonijiet m’għandhom l-ebda effett legali u huma pprovduti biss għall-finijiet ta’ informazzjoni.

Il-perjodu tranżitorju għandu jintemm malli jkunu disponibbli t-traduzzjonijiet awtomatiċi ta’ kwalità għolja bil-lingwi uffiċjali kollha tal-Unjoni. Il-kwalità ta’ traduzzjonijiet awtomatiċi għandha tiġi evalwata regolarment u oġġettivament minn kumitat espert indipendenti stabbilit mill-Istati Membri parteċipanti fil-qafas tal-Organizzazzjoni Ewropea tal-Privattivi kif imsemmi fl-Artikolu 12 tar-Regolament xx/xx [dispożizzjonijiet sostantivi] u li jkun magħmul minn rappreżentanti tal-Uffiċċju Ewropew tal-Privattivi u utenti tas-sistema tal-privattiva Ewropea. Dan il-grupp espert jippreżenta evalwazzjoni oġġettiva tad-disponibbiltà tat-traduzzjonijiet awtomatiċi ta' kwalità għolja kull sentejn li jibdew mis-sitt sena wara d-dħul fis-seħħ ta’ dan ir-Regolament. Abbażi ta’ dan, il-Kummissjoni tippreżenta rapport lill-Kunsill u, jekk ikun xieraq, tipproponi li ttemm il-perjodu tranżitorju. 

Huwa meqjus li t-traduzzjonijiet awtomatiċi fil-lingwi uffiċjali kollha tal-Unjoni għandhom jiġu żviluppati l-aktar tard fi żmien 12-il sena. Għalhekk, jekk il-perjodu tranżitorju ma jintemmx mill-Kunsill abbażi tal-proposta tal-Kummissjoni, għandu jiskadi awtomatikament 12-il sena wara li dan ir-Regolament isir applikabbli.

Artikolu 7 – Id-dħul fis-seħħ

Dan l-Artikolu jipprovdi għall-fatt li dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea. Madankollu, ladarba d-dispożizzjonijiet sostantivi applikabbli għal privattiva Ewropea b’effett unitarju jiġu rregolati mir-Regolament xx/xx li jimplimenta l-kooperazzjoni msaħħa fil-qasam tal-ħolqien ta’ protezzjoni tal-privattiva unitarja u jiġu kompluti mill-arranġamenti għat-traduzzjoni pprovduti f’dan ir-Regolament, dawn ir-Regolamenti għandhom jiġu applikati b’mod konġunt. Għalhekk, id-data tal-applikazzjoni ta’ dan ir-Regolament se tkun data speċifika li se tikkoinċida mad-data tal-applikazzjoni tar-Regolament xx/xx [dispożizzjonijiet sostantivi].
2011/0094 (CNS)
Proposta għal
REGOLAMENT TAL-KUNSILL
li jimplimenta l-kooperazzjoni msaħħa fil-qasam tal-ħolqien ta’ protezzjoni tal-privattiva unitarja fir-rigward tal-arranġamenti applikabbli għat-traduzzjoni
IL-KUNSILL TAL-UNJONI EWROPEA,

Wara li kkunsidra t-Trattat dwar il-Funzjonament tal-Unjoni Ewropea, u partikolarment l-Artikolu 118(2) tiegħu,

Wara li kkunsidra d-Deċiżjoni tal-Kunsill Nru 2011/167/UE tal-10 ta’ Marzu 2011 li tawtorizza l-kooperazzjoni msaħħa fil-qasam tal-ħolqien ta’ protezzjoni tal-privattiva unitarja
,

Wara li kkunsidra l-proposta mill-Kummissjoni Ewropea,

Wara t-trażmissjoni tal-abbozz tal-att leġiżlattiv lill-Parlamenti nazzjonali,

Wara li kkunsidra l-opinjoni tal-Parlament Ewropew
,

Waqt li jaġixxi skont proċedura leġiżlattiva speċjali,

Billi:

(1)
Skont id-Deċizjoni tal-Kunsill Nru 2011/167/UE li tawtorizza l-kooperazzjoni msaħħa fil-qasam tal-ħolqien ta’ protezzjoni tal-privattiva unitarja, il-Belġju, il-Bulgarija, ir-Repubblika Ċeka, id-Danimarka, il-Ġermanja, l-Estonja, il-Greċja, Franza, l-Irlanda, Ċipru, il-Latvja, il-Litwanja, il-Lussemburgu, l-Ungerija, Malta, il-Pajjiżi l-Baxxi, l-Awstrija, il-Polonja, il-Portugall, ir-Rumanija, is-Slovenja, is-Slovakkja, il-Finlandja, l-Isvezja u r-Renju Unit (minn hawn ’il quddiem "l-Istati Membri parteċipanti") ġew awtorizzati sabiex jistabbilixxu kooperazzjoni msaħħa bejniethom fil-qasam tal-ħolqien ta’ protezzjoni tal-privattiva unitarja.

(2)
Skont ir-Regolament tal-Parlament Ewropew u tal-Kunsill xx/xx li jimplimenta l-kooperazzjoni msaħħa fil-qasam tal-ħolqien ta’ protezzjoni tal-privattiva unitarja
, ċerti privattivi Ewropej mogħtija mill-Uffiċċju Ewropew tal-Privattivi skont ir-regoli u l-proċeduri tal-Konvenzjoni dwar l-Għoti ta’ Privattivi Ewropej tal-5 ta’ Ottubru 1973, kif emendata (minn hawn ’il quddiem "KEP") jistgħu jingħataw effett unitarju fit-territorji tal-Istati Membri parteċipanti fuq talba mill-proprjetarju tal-privattiva. 

(3)
L-arranġamenti għat-traduzzjoni għal privattivi Ewropej b’effett unitarju fit-territorji tal-Istati Membri parteċipanti (minn hawn ’il quddiem "Privattiva Ewropea b’effett unitarju") għandhom jiġu stabbiliti minn Regolament separat skont l-Artikolu 118(2) tat-Trattat dwar il-Funzjonament tal-Unjoni Ewropea (minn hawn ’il quddiem "TFUE")

(4)
Skont id-Deċizjoni tal-Kunsill Nru 2011/167/KE li tawtorizza l-kooperazzjoni msaħħa fil-qasam tal-ħolqien ta’ protezzjoni tal-privattiva unitarja, l-arranġamenti għat-traduzzjoni għal privattivi Ewropej b’effett unitarju għandhom ikunu sempliċi u kosteffikaċi u jikkorrispondu għal dawk previsti fil-proposta għal Regolament tal-Kunsill dwar l-arranġamenti għat-traduzzjoni għall-privattiva tal-Unjoni Ewropea
, ippreżentata mill-Kummissjoni fit-30 ta’ Ġunju 2010, flimkien mal-elementi ta’ kompromess proposti mill-Presidenza f’Novembru 2010 li kellhom appoġġ wiesa’ fil-Kunsill
. 

(5)
L-arranġamenti għat-traduzzjoni applikabbli għall-privattivi Ewropej b’effett unitarju li huma kosteffikaċi, simplifikati u li jiżguraw iċ-ċertezza legali għandhom jistimulaw l-innovazzjoni u, b’mod partikolari, għandhom ikunu ta’ benefiċċju għall-intrapriżi żgħar u ta’ daqs medju. Arranġamenti għat-traduzzjoni bħal dawn għandhom jagħmlu l-aċċess għall-privattiva Ewropea b’effett unitarju u għas-sistema sħiħa tal-privattivi aktar faċli, inqas għoli f’termini ta’ flus u inqas riskjuż.

(6)
Ladarba l-Uffiċċju Ewropew tal-Privattivi huwa responsabbli għall-għoti tal-privattivi Ewropej, l-arranġamenti għat-traduzzjoni għall-privattiva Ewropea b’effett unitarju għandhom jibnu fuq il-proċedura attwali fl-Uffiċċju Ewropew tal-Privattivi. Dawk l-arranġamenti għandu jkollhom l-għan li jiksbu l-bilanċ meħtieġ bejn l-interessi tal-operaturi ekonomiċi u l-interess pubbliku f’termini tal-ispejjeż tal-proċeduri u d-disponibbiltà ta’ informazzjoni teknika.
(7)
Mingħajr preġudizzju għal ċerti arranġamenti tranżitorji, fejn l-ispeċifikazzjoni ta’ privattiva Ewropea b’effett unitarju tkun ġiet ippubblikata skont l-Artikolu 14(6) tal-KEP, ma jkunx hemm bżonn ta’ aktar traduzzjonijiet. L-Artikolu 14(6) tal-KEP jipprovdi li l-ispeċifikazzjoni ta’ privattiva Ewropea tiġi ppubblikata fil-lingwa tal-proċeduri quddiem l-Uffiċċju Ewropew tal-Privattivi u tinkludi traduzzjoni tat-talbiet f’żewġ lingwi uffiċjali oħra tal-Uffiċċju Ewropew tal-Privattivi. 

(8)
Fil-każ ta' tilwima li tikkonċerna privattiva Ewropea b’effett unitarju, huwa rekwiżit leġittimu li l-proprjetarju tal-privattiva jipprovdi traduzzjoni sħiħa tal-privattiva f’lingwa uffiċjali tal-Istat Membru parteċipanti fejn ikun seħħ l-allegat ksur jew fejn tkun domiċiljata l-persuna li allegatament tkun wettqet il-ksur. Il-proprjetarju tal-privattiva għandu jkun meħtieġ ukoll li jipprovdi, fuq talba tal-qorti kompetenti fit-territorju tal-Istati Membri parteċipanti għal tilwim li jikkonċerna l-privattiva Ewropea b’effett unitarju, traduzzjoni sħiħa tal-privattiva fil-lingwa tal-proċeduri ta’ dik il-qorti. Dawn it-traduzzjonijiet m’għandhomx jitwettqu permezz ta’ mezzi awtomatizzati u għandhom jiġu pprovduti bi spejjeż tal-proprjetarju tal-privattiva. Fil-każ ta’ tilwima li tikkonċerna talba għal ħsarat, il-qorti li tkun qed tisma’ t-tilwima għandha tqis li, qabel ma ġiet ipprovduta bi traduzzjoni fil-lingwa tagħha stess, il-persuna li allegatament wettqet il-ksur setgħet aġixxiet in buona fede u setgħet ma kinitx taf jew ma kellhiex raġunijiet raġonevoli sabiex tkun taf li qed tikser il-privattiva. Il-qorti kompetenti għandha tivvaluta ċ-ċirkostanzi tal-każ individwali u inter alia għandha tqis jekk il-persuna li allegatament tkun wettqet il-ksur hijiex intrapriża żgħira u ta’ daqs medju li topera biss fuq livell lokali, il-lingwa tal-proċeduri quddiem l-Uffiċċju Ewropea tal-Privattivi u, matul il-perjodu tranżitorju, it-traduzzjoni sottomessa flimkien mat-talba għal effett unitarju.

(9)
Biex jiġi ffaċilitat l-aċċess għall-privattivi Ewropej b’effett unitarju, b’mod partikolari għal intrapriżi żgħar u ta’ daqs medju, l-applikanti li m’għandhomx lingwa komuni ma’ waħda mil-lingwi uffiċjali tal-Uffiċċju Ewropew tal-Privattivi għandhom ikunu jistgħu jippreżentaw l-applikazzjonijiet tal-privattivi tagħhom fl-Uffiċċju Ewropew tal-Privattivi fi kwalunkwe lingwa uffiċjali oħra tal-Unjoni Ewropea. Bħala miżura komplementari, fil-każ ta’ applikanti li jiksbu privattivi Ewropej b’effett unitarju u li jkollhom ir-residenza jew il-post prinċipali tan-negozju tagħhom fi Stat Membru tal-Unjoni li għandu lingwa uffiċjali li m’hijiex waħda mil-lingwi uffiċjali tal-Uffiċċju Ewropew tal-Privattivi, għandha tiġi amminstrata sistema ta’ rimborżi addizzjonali, mill-Uffiċċju Ewropew tal-Privattivi, tal-ispejjeż relatati mat-traduzzjoni minn dik il-lingwa fil-lingwa tal-proċeduri tal-Uffiċċju Ewropew tal-Privattivi, lil hinn minn dak li diġà huwa fis-seħħ fl-Uffiċċju Ewropew tal-Privattivi, skont l-Artikolu 12 tar-Regolament xx/xx [dispożizzjonijiet sostantivi].

(10)
Biex jiġu promossi d-disponibbiltà tal-informazzjoni dwar il-privattivi u t-tixrid tal-għarfien teknoloġiku, it-traduzzjonijiet awtomatiċi tal-applikazzjonijiet u l-ispeċifikazzjonijiet tal-privattivi fil-lingwi uffiċjali kollha tal-Unjoni għandhom ikunu disponibbli mill-aktar fis possibbli. Qed jiġu żviluppati traduzzjonijiet awtomatiċi mill-Uffiċċju Ewropew tal-Privattivi li huma għodda importanti ħafna li tfittex li ttejjeb l-aċċess għall-informazzjoni dwar il-privattiva u li xxerred b'mod wiesa’ l-għarfien teknoloġiku. Id-disponibbiltà fil-ħin ta’ traduzzjonijiet awtomatiċi ta’ kwalità għolja ta’ applikazzjonijiet u speċifikazzjonijiet tal-privattivi Ewropej fil-lingwi uffiċjali kollha tal-Unjoni se tkun ta' benefiċċju għall-utenti kollha tas-sistema ta’ privattiva Ewropea. It-traduzzjonijiet awtomatiċi huma karatteristika ewlenija tal-politika tal-Unjoni Ewropea. Dawn it-traduzzjonijiet awtomatiċi għandhom iservu biss għal finijiet ta' informazzjoni u m’għandu jkollhom l-ebda effett legali. 
(11)
Matul perjodu tranżitorju, qabel ma ssir disponibbli sistema ta’ traduzzjonijiet awtomatiċi ta’ kwalità għolja fil-lingwi uffiċjali kollha tal-Unjoni, talba għal effett unitarju skont l-Artikolu 12 tar-Regolament xx/xx [dispożizzjonijiet sostantivi] għandha tiġi akkompanjata minn traduzzjoni sħiħa tal-ispeċifikazzjoni tal-privattiva bl-Ingliż fejn il-lingwa tal-proċeduri quddiem l-Uffiċċju Ewropew tal-Privattivi hija l-Franċiż jew il-Ġermaniż, jew fi kwalunkwe lingwa uffiċjali tal-Istat Membru parteċipanti li hija lingwa uffiċjali tal-Unjoni fejn il-lingwa tal-proċeduri quddiem l-Uffiċċju Ewropew tal-Privattivi hija l-Ingliż. Dawk l-arranġamenti se jiżguraw li matul perjodu tranżitorju, il-privattivi Ewropej kollha b’effett unitarju jsiru disponibbli bl-Ingliż li hija l-lingwa li normalment tintuża fil-qasam tar-riċerka u pubblikazzjonijiet teknoloġiċi internazzjonali. Barra minn hekk, se jiżguraw li fir-rigward ta’ privattivi Ewropej b'effett unitarju, it-traduzzjonijiet jiġu ppubblikati f’lingwi uffiċjali oħra tal-Istati Membri parteċipanti. Dawn it-traduzzjonijiet m'għandhomx jitwettqu permezz ta’ mezzi awtomatizzati u l-kwalità għolja tagħhom għandha tikkontribwixxi għat-taħriġ ta’ magni ta’ traduzzjoni mill-Uffiċċju Ewropew tal-Privattivi. Dawn se jsaħħu wkoll it-tixrid ta’ informazzjoni tal-privattivi. Il-perjodu tranżitorju għandu jintemm malli jkunu disponibbli traduzzjonijiet awtomatiċi ta’ kwalità għolja fil-lingwi uffiċjali kollha tal-Unjoni, suġġett għal evalwazzjoni oġġettiva tal-kwalità. Il-kwalità tat-traduzzjonijiet awtomatiċi għandha tiġi evalwata regolarment u oġġettivament minn kumitat espert indipendenti stabbilit mill-Istati Membri parteċipanti fil-qafas tal-Organizzazzjoni Ewropea tal-Privattivi u li jkun magħmul minn rappreżentanti tal-Uffiċċju Ewropew tal-Privattivi u utenti tas-sistema tal-privattiva Ewropea. Meta jitqies l-iżvilupp teknoloġiku, il-perjodu massimu għall-iżvilupp ta’ traduzzjonijiet awtomatiċi ta’ kwalità għolja ma jistax jitqies li jaqbeż it-12-il sena. Konsegwentement, il-perjodu tranżitorju għandu jiskadi 12-il sena mid-data tal-applikazzjoni ta’ dan ir-Regolament, sakemm ma jkunx ġie deċiż li dak il-perjodu jintemm qabel. 

(12)
Ladarba d-dispożizzjonijiet sostantivi applikabbli għal privattiva Ewropea b’effett unitarju jiġu rregolati mir-Regolament xx/xx li jimplimenta l-kooperazzjoni msaħħa fil-qasam tal-ħolqien ta’ protezzjoni tal-privattiva unitarja u jiġu kompluti mill-arranġamenti għat-traduzzjoni pprovduti f’dan ir-Regolament, dan ir-Regolament għandu japplika fl-istess data bħar-Regolament xx/xx [dispożizzjonijiet sostantivi] [id-data għad trid tiġi determinata]. 
(13)
Dan ir-Regolament huwa mingħajr preġudizzju għar-regoli li jirregolaw il-lingwi tal-Istituzzjonijiet tal-Unjoni stabbiliti skont l-Artikolu 342 tat-TFEU u għar-Regolament tal-Kunsill Nru 1/1958 li jistabbilixxi l-lingwi li għandhom jintużaw mill-Komunità Ekonomika Ewropea [traduzzjoni mhux uffiċjali]
. Dan ir-Regolament huwa bbażat fuq ir-reġim lingwistiku tal-Uffiċċju Ewropew tal-Privattivi u m’għandux jitqies bħala li joħloq reġim lingwistiku speċifiku għall-Unjoni, jew li joħloq preċedent għal reġim limitat ta’ lingwa fi kwalunkwe strument legali fil-futur tal-Unjoni.

(14)
Skont il-prinċipju ta’ sussidjarjetà kif stipulat fl-Artikolu 5 tat-Trattat dwar l-Unjoni Ewropea, l-għan tal-azzjoni li trid tittieħed, jiġifieri l-ħolqien ta’ reġim ta’ traduzzjoni uniformi u simplifikat għal privattivi Ewropej b’effett unitarju, jista’ jinkiseb biss f'livell Ewropew. Skont il-prinċipju ta’ proporzjonalità, kif stipulat f’dak l-Artikolu, dan ir-Regolament ma jmurx lil hinn minn dak li huwa meħtieġ sabiex jinkiseb dan il-għan.
ADOTTA DAN IR-REGOLAMENT:

Artikolu 1
Is-suġġett

Dan ir-Regolament jimplimenta l-kooperazzjoni msaħħa fil-qasam tal-ħolqien ta’ protezzjoni tal-privattiva unitarja awtorizzata mid-Deċiżjoni tal-Kunsill Nru 2011/167/UE fir-rigward tal-arranġamenti applikabbli għat-traduzzjoni.

Artikolu 2
Id-definizzjonijiet

Għall-finijiet ta’ dan ir-Regolament, għandhom japplikaw id-definizzjonijiet li ġejjin:

(a) "Privattiva Ewropea b’effett unitarju" tfisser privattiva Ewropea li tibbenefika minn effett unitarju fit-territorji tal-Istati Membri parteċipanti permezz tar-Regolament xx/xx [dispożizzjonijiet sostantivi];
(b) "Speċifikazzjoni tal-privattiva Ewropea" tfisser speċifikazzjoni tal-privattiva Ewropea kif definita fir-Regola 73 tar-Regolamenti ta’ Implimentazzjoni tal-Konvenzjoni dwar l-Għoti ta’ Privattivi Ewropej tal-5 ta’ Ottubru 1973, kif emendata (minn hawn ’il quddiem "KEP");
(c) "Il-lingwa tal-proċeduri" tfisser il-lingwa fil-proċeduri quddiem l-Uffiċċju Ewropew tal-Privattivi kif definita fl-Artikolu 14(3) tal-KEP.

Artikolu 3
L-arranġamenti għat-traduzzjoni għall-privattiva Ewropea b’effett unitarju

1.
Mingħajr preġudizzju għall-Artikoli 4 u 6 ta' dan ir-Regolament, fejn l-ispeċifikazzjoni tal-privattiva Ewropea b'effett unitarju tkun ġiet ippubblikata skont l-Artikolu 14(6) tal-KEP, ma jkunx hemm bżonn ta’ aktar traduzzjonijiet.

2.
Talba għal effett unitarju kif imsemmi fl-Artikolu 12 tar-Regolament xx/xx [dispożizzjonijiet sostantivi] għandha tiġi sottomessa fil-lingwa tal-proċeduri.

Artikolu 4
It-traduzzjoni fil-każ ta’ tilwim

1.
Fil-każ ta' tilwima relatata ma’ privattiva Ewropea b’effett unitarju, il-proprjetarju tal-privattiva għandu jipprovdi, fuq it-talba u l-għażla ta’ persuna li allegatament tkun wettqet il-ksur, traduzzjoni sħiħa tal-privattiva f’lingwa uffiċjali tal-Istat Membru parteċipanti fejn ikun seħħ l-allegat ksur jew fejn tkun domiċiljata l-persuna li allegatament tkun wettqet il-ksur.

2.
Fil-każ ta’ tilwima relatata ma’ privattiva Ewropea b’effett unitarju, il-proprjetarju tal-privattiva għandu jipprovdi, matul il-proċeduri legali, fuq it-talba tal-qorti kompetenti fit-territorji tal-Istati Membri parteċipanti għal tilwim li jikkonċerna l-privattivi Ewropej b'effett unitarju, traduzzjoni sħiħa tal-privattiva fil-lingwa tal-proċeduri ta' dik il-qorti.

3.
L-ispejjeż tad-traduzzjonijiet imsemmija fil-paragrafi 1 u 2 għandhom jitħallsu mill-proprjetarju tal-privattiva.

4.
Fil-każ ta’ tilwima li tikkonċerna talba għal ħsarat, il-qorti li qed tisma' t-tilwima għandha tqis li l-persuna li allegatament tkun wettqet il-ksur setgħet aġixxiet mingħajr ma kienet taf jew mingħajr ma kellha raġunijiet raġonevoli sabiex tkun taf li qed tikser il-privattiva qabel ma ġiet ipprovduta bit-traduzzjoni msemmija fil-paragrafu 1.

Artikolu 5
L-amminstrazzjoni ta’ skema ta’ kumpens

Meta wieħed iqis li l-applikazzjonijiet għall-privattivi Ewropej jistgħu jiġu ppreżentati f'kull lingwa taħt l-Artikolu 14(2) tal-KEP, skont l-Artikolu 12 tar-Regolament xx/xx [dispożizzjonijiet sostantivi], l-Istati Membri parteċipanti għandhom jagħtu lill-Uffiċċju Ewropew tal-Privattivi, skont it-tifsira tal-Artikolu 143 tal-KEP, il-kompitu tal-amministrazzjoni għal skema ta' kumpens ta' rimborż għall-ispejjeż tat-traduzzjoni sa limitu, mit-tariffi msemmija fl-Artikolu 13 ta' dak ir-Regolament, għall-applikanti li jippreżentaw applikazzjonijiet għall-privattivi fl-Uffiċċju Ewropew tal-Privattivi f'waħda mil-lingwi uffiċjali tal-Unjoni li mhijiex lingwa uffiċjali tal-Uffiċċju Ewropew tal-Privattivi.

Artikolu 6
Il-miżuri tranżitorji

1.
Matul perjodu tranżitorju li jibda mid-data tal-applikazzjoni ta’ dan ir-Regolament skont l-Artikolu 7(2) ta' dan ir-Regolament, talba għal effett unitarju kif imsemmi fl-Artikolu 12 tar-Regolament xx/xx [dispożizzjonijiet sostantivi] għandha tkun sottomessa flimkien ma’ dan li ġej:
(d) fejn il-lingwa tal-proċeduri hija l-Franċiż jew il-Ġermaniż, traduzzjoni sħiħa tal-ispeċifikazzjoni tal-privattiva Ewropea bl-Ingliż; jew 
(e) fejn il-lingwa tal-proċeduri hija l-Ingliż, traduzzjoni sħiħa tal-ispeċifikazzjoni tal-privattiva Ewropea fi kwalunkwe lingwa uffiċjali tal-Istati Membri parteċipanti li hija lingwa uffiċjali tal-Unjoni.
2.
Skont l-Artikolu 12 tar-Regolament xx/xx [dispożizzjonijiet sostantivi], l-Istati Membri parteċipanti għandhom jagħtu lill-Uffiċċju Ewropew tal-Privattivi, skont it-tifsira tal-Artikolu 143 tal-KEP, il-kompitu tal-pubblikazzjoni tat-traduzzjonijiet imsemmija fil-paragrafu 1 mill-aktar fis possibbli wara d-data li fiha tiġi ppreżentata talba għal effett unitarju kif imsemmi fl-Artikolu 12 tar-Regolament xx/xx [dispożizzjonijiet sostantivi]. It-test ta’ dawn it-traduzzjonijiet m’għandu jkollu l-ebda valur legali u għandu jkun għall-finijiet ta' informazzjoni biss.

3.
Kull sentejn mis-sitt sena kkalkolata mid-data tal-applikazzjoni ta’ dan ir-Regolament, għandha titwettaq evalwazzjoni oġġettiva tad-disponibbiltà ta’ traduzzjonijiet awtomatiċi ta’ kwalità għolja fil-lingwi uffiċjali kollha tal-Unjoni kif żviluppata mill-Uffiċċju Ewropew tal-Privattiva imwettqa minn kumitat espert indipendenti. Dan il-kumitat espert għandu jiġi stabbilit mill-Istati Membri parteċipanti fil-qafas tal-Organizzazzjoni Ewropea tal-Privattivi u għandu jkun magħmul minn rappreżentanti tal-Uffiċċju Ewropew tal-Privattivi u tal-organizzazzjonijiet mhux governattivi li jirrappreżentaw utenti tas-sistema tal-privattiva Ewropea mistiedna mill-Kunsill Amministrattiv tal-Organizzazzjoni Ewropea tal-Privattivi bħala osservaturi skont l-Artikolu 30(3) tal-KEP.

4.
Abbażi tal-evalwazzjoni msemmija fil-paragrafu 3, il-Kummissjoni għandha tippreżenta, kull sentejn, rapport lill-Kunsill u, jekk ikun xieraq, tagħmel proposti għat-terminazzjoni tal-perjodu tranżitorju. 

5.
Jekk il-perjodu tranżitorju ma jintemmx abbażi ta’ proposta tal-Kummissjoni, għandu jiskadi 12-il sena mid-data tal-applikazzjoni ta' dan ir-Regolament. 

Artikolu 7
Id-dħul fis-seħħ

1.
Dan ir-Regolament għandu jidħol fis-seħħ fl-għoxrin ġurnata wara dik tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

2.
Għandu japplika minn [data speċifika se tiġi stipulata u se tikkoinċida mad-data tal-applikazzjoni tar-Regolament xx/xx dwar l-implimentazzjoni tal-kooperazzjoni msaħħa fil-qasam tal-ħolqien ta’ protezzjoni tal-privattiva unitarja].

Dan ir-Regolament għandu jorbot fl-intier tiegħu u japplika direttament fl-Istati Membri parteċipanti skont it-Trattati.

Magħmul fi 


Għall-Kunsill


Il-President

